Maustepippuri

Maustepippuri (Pimenta dioica) on myrttikasvien heimoon ja viuhkopippurien sukuun kuuluva kasvi, jonka puolikypsiä ja kuivattuja hedelmiä käytetään mausteena. Samaan heimoon kuuluvat niin Etelä-Euroopassa kasvava välimerenmyrtti (Myrtus communis) kuin mausteneilikkakin (Syzygium aromaticum).

Nimestä 

Maustepippuri ei ole sukua pippureille, vaikka niin helposti luulisi nimen perusteella; nimi on jäänne väärinkäsityksestä. Kun Kristoffer Kolumbus lähti laivalla löytöretkelle, hänen tarkoituksenaan oli löytää laivareitti Intiaan, josta hänen oli tarkoitus tuoda mausteita. Kun hän lopulta rantautui Kuubaan 1492, hän näytti alkuasukkaille mukanaan tuomaansa Venetsiasta hankittua aitoa pippuria. Alkuasukkaat luulivat marjaa maustepippuriksi ja hankkivat hänelle sitä. Yhtä kaikki Espanjaan tullessaan hänellä oli paluulastissa maustetta, jonka hän arveli olevan pippuria tai ainakin hyvä väärennös pippurista. Tiesihän Kolumbus varsin hyvin, että sekä Etelä-Euroopassa luonnonvaraisena kasvavaa myrttiä ja katajanmarjaa (Juniperus communis) oli käytetty pippurin väärentämiseen.

Pippuri-nimitys jäi mausteelle, joskin anglosaksisissa maissa sitä kutsutaan useimmin nimellä ”allspice”. Nimitys johtuu siitä, että keskiaikana tunnetuimpia maustesekoituksia on ”quatre epices” eli ranskalainen nelimauste, jota englannissa kutsuttiin myös nimellä ”allspice”. Nelimausteessa käytettiin pippuria, inkivääriä, neilikkaa ja muskottia. Tuo maustesekoitus oli maultaan melko lähellä maustepippuria, joten siksi vähitellen reseptien maustesekoitus korvattiin tällä Karibian saarilta peräisin olevalla pensaan marjalla. Lisäksi väitetään, että maustepippurin tuoksussa on aistittavissa häivähdys kanelia. Vähitellen maustepippuri omi itselleen kokonaan nimen ”allspice”.

Nimen lisäksi toinen epätietoisuutta aiheuttava tekijä on kasvin kotipaikka. Virhe syntyy siitä, kun lähteissä mainitaan esiintymisalueena ”Länsi-Intia”. Karibian saaria, jonne Kolumbus aikoinaan rantautui luullessaan olevansa tulossa Intiaan, kutsutaan edelleenkin varsinkin anglosaksisissa maissa Länsi-Intiaksi. Kyseessä ei siis ole Intian länsiosa.

Esiintyminen 
Eniten kasvia esiintyy luonnonvaraisena Jamaikalla, missä sitä myös viljellään runsaasti vientiin. Jamaikan lähisaarillakin maustetta esiintyy jonkin verran mutta ei lainkaan yhtä runsaasti. Tiettävästi Jamaika on ainoa paikka, jossa kasvin viljely on onnistunut niin, että sitä riittää vientiin asti. Jamaika tuottaa vuosittain noin 10 000 tonnia maustepippuria. Maustetta on yritetty istuttaa ja viljellä Intiassa, Sri Lankassa, Malesiassa ja jopa Australiassa, mutta laihoin tuloksin. Puu kasvaa ja puhkeaa jopa upeaan kukkaan täyttäen ilman huumaavalla tuoksullaan, mutta jostain kumman syystä yhtään marjaa ei synny.

Käyttö 
Maustepippuria käytetään ruoanlaitossa laajasti Karibian maissa, Lähi-idässä, Pohjoismaissa ja Britteinsaarilla.

Lähteitä 
 http://www.spiceadvice.com/encyclopedia/AllSpice.html, 2002. 
 Rousi, A., Auringonkukasta viiniköynnökseen – ravintokasvit, WSOY, Porvoo, WSOY -kirjapainoyksikkö, Porvoo 1997.
 Walfridson, M., Yrteillä makujen maailmaan, Gummerus, Helsinki, Gummerus kirjapaino oy, Jyväskylä 1994.
 Dalby, A., Dangerous tastes – the story of spices, University of California Press, Los Angeles, British Museum Press, Great Britain, 2000.
 Stella, A., The Book of Spices, Flammarion, Paris, G. Canale & Co. SpA Borgaro, Italy, 1999.

Viitteet

Aiheesta muualla 
 Kassu – Kasvien suomenkieliset nimet: Maustepippuri (Pimenta dioica)
 ITIS: Pimenta dioica 
 United States Department of Agriculture (USDA): Pimenta dioica 
 Food Component Database (FooDB): Allspice (Pimenta dioica) 
 Dr. Duke's Phytochemical and Ethnobotanical Databases: Pimenta dioica 
 Centre for Agriculture and Biosciences International (CABI): Pimenta dioica (allspice) 
 Gernot Katzer's Spice Pages: Allspice (Pimenta dioica) 
 Global Biodiversity Information Facility (GBIF): Pimenta dioica 
 The Plant List: Pimenta dioica 

Myrttikasvit
Maustekasvit
Seulonnan keskeiset artikkelit